text: 74-årig døde af alvorlig kranielæsion
  23 december 2013 kl. 14.22
  Obduktionen af den 74-årige mand, som blev dræbt i sin lejlighed på Bargumsvej i Tønder, viser, at han døde af en kraftig kranie-læsion, oplyser vicepolitiinspektør Bent Thuesen til TV SYD.
  - Det kan stamme fra stump vold, tilføjer han. Vi skal nu sammenligne med de ting, som vi har sikret i lejligheden for at finde ud af, hvad der har været brugt til volden.
  Den 74-årig blev fundet hårdt kvæstet i sin lejlighed lørdag aften. Han døde søndag på Odense Universitetshospital.
  En 34-årig mand, der blev fundet i den 74-åriges lejlighed, er varetægtsfængslet. Han blev i første omgang sigtet for drabsforsøg, men den sigtelse er nu ændret til drab.
  Trappeopgangen var søndag stadig præget af det voldsomme drama, der har fundet sted med blod på vægge, gulv og på hoveddøren.
  Politiet blev alarmeret lidt over midnat natten til lørdag. Den 34-årige blev anholdt i lejligheden ? og noget af blodet kan være hans, siger vicepolitiinspektøren.
  De to mænd bor i samme område. Men de har tilsyneladende ikke haft kontakt med hinanden i aftenens løb.
  